b'\n_START_ARTICLE_\nJo\xc5\xbee \xc5\xbdu\xc5\xbeek\n_START_SECTION_\n\xc5\xa0olanje\n_START_PARAGRAPH_\nRodil se je v revni kme\xc4\x8dki dru\xc5\xbeini kot eden od dvanajstih otrok. Po opravljeni osnovni \xc5\xa1oli se je vpisal na Ljubljansko klasi\xc4\x8dno gimnazijo, kjer pa je \xc5\xa1olanje po uspe\xc5\xa1no opravljenih petih razredih prekinil zaradi gmotnih te\xc5\xbeav. Odlo\xc4\x8dil se je za poklic knjigarja, leta 1935 je opravil tudi trimese\xc4\x8dni te\xc4\x8daj v Leipzigu.\n_START_SECTION_\nDelo\n_START_PARAGRAPH_\nSvojo profesionalno pot je \xc5\xbdu\xc5\xbeek za\xc4\x8del let 1932 kot pomo\xc4\x8dnik pri Novi zalo\xc5\xbebi, leta 1937 pa se je preselil k Jugoslovanski knjigarni v Ljubljani, kjer je bil vodja oddelka._NEWLINE_Pomembno obdobje njegovega \xc5\xbeivljenja se je za\xc4\x8delo z letom 1943, ko je ustanovil Zalo\xc5\xbebo Klas in Knjigarno Jo\xc5\xbee \xc5\xbdu\xc5\xbeek. Knji\xc5\xbeica, ki je iz\xc5\xa1la ob ustanovitvi, je navajala, da bo namen zalo\xc5\xbebe izdajati \xc2\xbbizklju\xc4\x8dno samo doma\xc4\x8da dela iz lepega slovstva in poljudnega znanstva\xc2\xab. Zbirke zalo\xc5\xbebe Klas so bile tako: Znanstvena knji\xc5\xbenica, leposlovna zbirka Klas, zbirka Poezija in pa otro\xc5\xa1ka zbirka Muren\xc4\x8dek. V \xc4\x8dasu divjanja druge svetovne vojne so bile okoli\xc5\xa1\xc4\x8dine za izdajanje novih knjig seveda izjemno te\xc5\xbeavne. Pri zalo\xc5\xbebi je kljub temu iz\xc5\xa1lo nekaj pomembnih del, denimo leposlovna dela Alojzija Gradnika, Jo\xc5\xbeeta Dularja, Bogomirja Magajne, znanstvena Antona Breznika in Ivana Grafenauerja, mladinska Lojzeta Zupanca idr. Najambicioznej\xc5\xa1i projekt zalo\xc5\xbebe Klas pa je bil zbornik Narodopisje Slovencev 1._NEWLINE_Med letoma 1948 in 1976 je bil zaposlen v NUK. Ustanovil je nabavni oddelek, katerega naloga je bila nakupovati in zamenjevati knji\xc5\xbene publikacije in pri tem teoreti\xc4\x8dno opredelil in uveljavljal strokovne postopke med drugim za nakup tuje znanstvene literature, za mednarodno knji\xc5\xbeni\xc4\x8dno izmenjavo temeljnih slovenskih del in za pridobivanje ter ocenjevanje starej\xc5\xa1ih tiskov, literarnih in znanstvenih avtografov in zapu\xc5\xa1\xc4\x8din. Predaval je na prvem slovenskem knji\xc5\xbeni\xc4\x8darskem te\xc4\x8daju, pisal \xc4\x8dlanke za revijo Knji\xc5\xbenica, bil je tudi aktiven v bibliografskem dru\xc5\xa1tvu. Nekaj \xc4\x8dasa je bil predsednik upravnega odbora, kasneje pa tudi prvi predsednik knji\xc5\xbeni\xc4\x8dnega sveta NUK. Korespondenco med njim in pomembnimi Slovenci, ki se je nabrala v \xc4\x8dasu njegovega zalo\xc5\xbeni\xc5\xa1kega in knjigarni\xc5\xa1kega delovanja, je podaril ali pridobil za rokopisni oddelek Narodne in univerzitetne knji\xc5\xbenice._NEWLINE_Leta 1971 je prejel najvi\xc5\xa1je slovensko bibliotekarsko odli\xc4\x8dje: \xc4\x8copovo diplomo._NEWLINE_ _NEWLINE_Jo\xc5\xbee \xc5\xbdu\xc5\xbeek je umrl 6. julija 1982 v prometni nesre\xc4\x8di.'